Olude muutumisega sai uuesti võimalikuks tegutsemine Eesti pinnal. 12. maist 1989 a. taasavati Sakala jälle Tartus. 13.veebruaril 1989. peeti Tallinnas hotell "Olümpias" vilistlaskogu koosolek, kes otsustas moodustada initsiatiivrühma korp! Sakala taastamiseks Tartus, kuhu kuulusid vil! Eugen Künnapuu (1909 - 1999; coetus 1931 I, auvil! 1996) ning praegused teenekad vilistlased,  toonased ksv! Alar Sepp (c 1988 II) ja ksv! Vallo Vanaaseme (c 1989 I). 3. märtsil registreeris Tartu Ülikooli nõukogu korp! Sakala põhikirja ja kinnitas uuesti tema ametliku tegutsemisõiguse üliõpilaskorporatsioonina. Tartus juhtis korp! Sakala taastamist vil! Eugen Künnapuu ja Tallinnas vil! Ilmar Priks (1913 - 2003, c 1933 II, auvil! 1991). 14. aprillil 1989 võttis vilistlaskogu koosolek vastu esimesed tegevliikmed. Esimeseks seenioriks valiti ksv! Alar Sepp. Sakala avapidustused toimusid 12.-13.mail 1989  Tartus esimese sõjajärgse kommersiga kodumaal, millest võttis osa ka vilistlasi Rootsi ja Kanada koondistest. 10.-12. novembril 1989 võis korp! Sakala tähistada Eestis oma 80. aastapäeva, ja seda nüüd juba avalikult. Pidustuste raames toimus Tartu Ülikooli Ajaloomuuseumi Valges saalis ka teaduslik konverents "Verbum habet Sakala". 1990. a. algul muutus aktuaalseks ka Tallinna osakonna taastamine. 1. veebruaril võttis seenior ksv! Tiit Aleksejev mitteametlikult vastu esimesed 9 Tallinna üliõpilast. Maikuu  keskel oli Tallinna osakond saanud endale tegutsemispinna Tallinna Tehnikaülikooli ühiselamus Mustamäel. 1990. aasta lõpuks olid niisiis uuesti tegevust alustanud kõik korp! Sakala struktuuriüksused, mis olid olnud olemas enne sõda. Lisaks eelnimetatud auvil! auvil! E.Künnapuule ja I.Priksile on eriti olulist osa Tartu ja Tallinna konventide elustamisel ning noortele Sakala traditsioonide ja elava ajaloo vahendamisel mänginud vil!! Elmar Luik (auvil! 1991), Friedrich Lepik (auvil! 1994), Georg Uibokand (1909 -  2002, c 1927 II, auvil! 1999), Rein Sepp (1921 - 1995, c 1939 II), Herbert Nahkur (1904 - 1998, c 1939 I) ja b!vil! Ernst Kirs (1910 - 1994, c 1928 II).